Riigikogu fraktsioonid

22.03.2024 nr 1-7/107

Pöördumineteemal kohalikele omavalitsustele

pandud kohustused ja nende kulude

katmine riigieelarvest

Eesti Linnade ja Valdade Liit saatis Haridus- ja Teadusministeeriumile 06.02.2024 pöördumise ja 14.03.2024 korduskirja teabenõude näol õpetaja palga alammäära osas. Soovisime muuhulgas vastust küsimusele, kas seoses üldhariduskoolide õpetajate palga alammäära tõusuga 1803 eurolt 1820 eurole arvestab valitsus lasteaiaõpetajate töötasu kasvuks omavalitsustele samuti täiendavad lisavahendid, sest omavalitsused on 2024. aasta eelarved kinnitanud ja valitsuse poolt tehtud otsused tähendavad kohalikele omavalitsustele täiendavaid rahalisi lisakohustusi.

Haridus- ja Teadusministeeriumi 19.03.2024 vastuskirjast (lisatud) saime aga lugeda, et kohaliku omavalitsuse üksustele on juba 2024. aasta riigieelarve vastuvõtmisega eraldatud miljon eurot lisatoetust koolieelsete lasteasutuste õpetajate palgatoetuseks. See tõus on 6,7% toetusest, samal ajal, kui õpetaja palga alammäär kasvab koos muudatustega kokku 4,1%.

Me ei saa nõustuda Haridus- ja Teadusministeeriumi vastusega, et omavalitsuste eelarvetes on arvestatud lasteaiaõpetajate palgatoetuseks juba 1 mln eurot, sest see kavandati eelarvesse lähtudes alammäära kasvust 1749 eurolt 1803 eurole, mis on 3,1 protsenti.

Kohalikud omavalitsused ei ole rahul olukorraga, kus neil tuleb tagasiulatuvalt 1. jaanuarist tagada nii üldhariduskoolide kui ka lasteaiaõpetajatele töötasu alammäär nii 1803 eurot (alammäär kehtestatud valitsuse otsusega 21.12.2023 ) ja ka täiendav alammäära kasv 1820 eurot, mille aluseks olev määrus ei ole isegi veel valitsuses kinnitatud. Kohalike omavalitsuste eelarvetesse ei ole senini jõudnud ca 9,3 miljonit eurot üldhariduskoolide õpetajate tööjõukulude katmiseks. Kuna Riigikogu hakkab riigieelarve muudatusi alles arutama, siis on oht, et kõikidel omavalitsustel ei pruugi olla võimekust kuni riigieelarve vastuvõtmiseni ja omavalitsustele neile pandud kohustuste täitmiseks raha eraldamiseni õpetajatele töötasu kõrgemas alammääras välja maksta.

Oleme korduvalt juhtinud Haridus- ja Teadusministeeriumi tähelepanu asjaolule, et üldhariduskoolide õpetajate palgakasvuga kaasneb palgakasvu ootus ka teistel kohalike omavalitsuste hariduse ja muude valdkondade töötajatel. Eeskätt lasteaiaõpetajatel, kelle töötasu on seotud kooliõpetajate töötasudega, millest otseselt sõltub riigilt kohalikele omavalitsustele makstav lasteaiaõpetajate palgatoetus, aga ka tugispetsialistidele, kellele tuleb maksta põhikooli- ja gümnaasiumseadusest tulenevalt vähemalt üldhariduskooli õpetaja töötasu alammäära, kui soovitakse riigieelarvelist tegevuskulutoetust kasutada. Samuti on paljud omavalitsused sidunud huvihariduse õpetajate palgatoetuse üldhariduskooli õpetaja töötasu alammääraga enne seda, kui otsustati õpetaja töötasu alammäära kasvatada 1820 eurole.

Kuna üldhariduskooli õpetaja töötasu alammäära soovitakse suurendada peale seda, kui eelarve on vastu võetud ja õpetajate töötasu alammäär on õiguslikult seotud nii lasteaiaõpetajate kui ka tugispetsialistide töötasude alammääradega, siis on tekitatud omavalitsustele täiendavaid kulusid 2024. aastaks. Kohaliku omavalitsuse üksuse finantsjuhtimise seaduse § 25 kohaselt, kui pärast kohaliku omavalitsuse üksuse eelarveaasta algust kehtestab Riigikogu või Vabariigi Valitsus õigusakte, mille alusel jooksval eelarveaastal kohaliku omavalitsuse üksuse eelarve sissetulekud vähenevad või väljaminekud suurenevad, hüvitab riik õigusakti mõjud samas ulatuses või vähendab proportsionaalselt kohaliku omavalitsuse üksusele pandud kohustusi. Kohalikele omavalitsustele on vajalik täiendavate rahaliste vahendite eraldamine katmaks kulusid, mida toob endaga kaasa õpetajate palga alammäära tõus. Eesti Linnade ja Valdade Liidu poolt koondatud arvestuste alusel on lasteaiaõpetajate ja tugispetsialistide lisakulu katmiseks vajalik vähemalt 2,2 miljonit eurot.

Palume tagada kohalikele omavalitsustele üldhariduskoolide õpetajate töötasu lubatud mahus kiiremas korras ning lisaeelarves kavandada omavalitsustele täiendavat toetust lasteaiaõpetajate ja tugispetsialistide töötasu alammäära tagamiseks.

Ühtlasi juhime tähelepanu, et RE ja RES läbirääkimistel on viimasel viiel aastal omavalitsuste ettepanek olnud, et 2017. aastal Vabariigi Valitsuse poolt algatatud meetme raames on lasteaiaõpetajate tööjõukulude kasvatamiseks ja ühtlustamiseks vajalik tõsta kohalike omavalitsuste tulubaasi omavalitsustega kokku lepitud ja õiglastel alustel.

Lugupidamisega

/allkirjastatud digitaalselt/

Veikko Luhalaid

tegevdirektor

Eesti Linnade ja Valdade Liit

Koopia: Haridus- ja Teadusministeerium

 Rahandusministeerium

 Regionaal- ja Põllumajandusministeerium

 Riigikontroll

 Riigikogu rahanduskomisjon

 Vabariigi Valitsus